Pogum v sedanjem trenutku

*3. kateheza ob papeževi poslanici mladim za 33. SDM, pripravil ŠOM KP*

Namen kateheze je spoznati papeževo sporočilo mladim o pogumu in se odločiti za delovanje.

Pripomočki: poslanica za vsakega od udeležencev, trakovi z molitvijo, večja pola iz papirnatega prta, flumastri, dve tanki palici, vrvica, lepilo.

1. **Vstopna dinamika: Zgradimo boljši svet**

Voditelj postavi pred udeležence polo iz papirnatega prta ali podobno polo papirja in flumastre. Nato jih izzove, da nanjo napišejo konkretne ideje za izboljšavo sveta.

Pri delu jih usmerja, da pomislijo na razne vidike sveta (politično, ekonomsko, socialno, zdravstveno, ekološko, versko …).

Po 15 minutah dela skupaj pregledajo nastali načrt. Voditelj skupaj z udeleženci pregleduje rešitve (lahko jih označuje ali točkuje):

- možne in neuresničljive;

- izboljšave za vse ali za skupino;

- altruistične ali egoistične;

- ali bi želeli živeti v takem novem svetu ali ne;

- ipd.

Popisano papirno polo ohranimo v sredini skupine.

1. **Oznanilo: Branje poslanice in pogovor**

Predstavimo papeževo poslanico, ki jo vsako leto pošlje mladim za Svetovni dan mladih in letos govori o Marijinem srečanju z angelom.

Mladim razdelimo zadnji del papeževe poslanice (priloga 1). V tišini aktivno preberejo s podčrtavanjem stavkov, ki so jih nagovorili. Po branju jih povabimo, da podelijo to, kar jih je nagovorilo: kakšno misel, vprašanje, ki se jim je zastavilo, razmišljanje.

Skupaj preberemo Mt 19,16-22

O tem odlomku spregovori mladim sveti Janez Pavel II. (Janez Pavel II., *Apostolsko pismo mladim sveta*, 1985)

Omenjeni razgovor ima veljavo skozi vse čase. Jezus se pogovarja z mladim fantom in dekletom na različnih mestih sveta, sredi različnih narodov in kultur. Te besede izražajo globoko resnico o mladosti.

To, da je bil mladenič bogat, se nedvomno nanaša na materialne dobrine, ki jih je imel. To pa ni tipičen položaj mladih, ki ponavadi še nimajo lastnega bogastva. Zato lahko razumemo to tudi na drug način. Gre za dejstvo, da je mladost sama po sebi edinstveno bogastvo. Tudi mladenič iz evangelija se nahaja na tej bivanjski ravni, ker ima ista pomembna vprašanja, kot jih imajo mladi. To so vprašanja o življenju. Človek si ga vedno postavlja, a najbolj zgoščeno si jih zastavlja v mladosti. Pred odraščajočim fantom in dekletom se odpirajo edinstvene možnosti, v katerih je vpisan program njihovega življenja. Vprašati pa se je treba: ali mora bogastvo mladosti zares človeka oddaljiti od Kristusa? Evangelij tega ne trdi. Skrbna analiza odlomka omogoča drugi zaključek: na odločitev, da se oddalji od Kristusa, je vplivalo tisto, kar je mladenič imel, ne kar je bil.

Kaj naj storim, da bom dal svojemu življenju smisel in vrednost? V ustih mladeniča se to žgoče vprašanje pojavi kot vprašanje po polnem, večnem življenju. Ob tem, ko se v vas mladih porajajo vprašanja o srečnem, polnem in večnem življenju, morate izkusiti tudi Kristusov ljubeči pogled. O, da bi izkustveno doživeli dejstvo, da vas Kristus gleda z ljubeznijo. Kristusov pogled je potreben, da vemo, da smo ljubljeni, ljubljeni za večno. S tem pogledom Kristus prenavlja, kar je v človeku krhko, in mu vrača vse dostojanstvo. Kristus nas vidi v globino srca, da bi se mi sprejeli in vzljubili. Iz tega ljubečega pogleda izhaja tudi moč, da hodimo z njim, saj nas vabi: »Potem pridi in hodi z(a) menoj.«

Tudi papež Frančišek pravi prav to: »Uporabite moč in energijo mladosti ter izboljšajte svet, začnite pa tam, kjer živite.« Za graditev novega sveta pa je potreben pogum.

1. **Molitev: Prošnje za pogum**

V sredo skupine položimo trakove s prošnjami za pogum. Začnemo z znamenjem križa in primerno pesmijo.

Voditelj nato prebere spodnje besedilo:

*Potreben nam je pogum v boju, da bi prispeli do Gospoda. Pogum, da bi imeli vero, na začetku. »Če ti hočeš, me moreš ozdraviti. Če ti hočeš. Jaz verujem,« pravi bolnik Jezusu. Potreben je pogum, da se približamo Gospodu, kadar imamo težave. Potreben je pogum, da v življenju storimo, to, kar je treba. »Ne kar mora, kar more, to mož je storiti dolžan!« pravi pesnik Simon Gregorčič. Molimo za pogum, da se bomo v težavah približali Jezusu in da bomo storili, kar je treba storiti.*

Udeleženci pobirajo trakove z besedilo in prebirajo prošnje. Na vsako odgovarjamo: »Gospod, daj nam pogum!« ali: »Prosimo te, usliši nas!«

**Prošnje za pogum** (v Prilogi 2 verzija za tiskanje)**:**

Pogum je v tem, da si na smrt prestrašen, pa vseeno osedlaš konja. Gospod, daj nam pogum!

Pogum je, da se lotiš prav tistega, česar se bojiš. Gospod, daj nam pogum!

Pogum daje človeku krila. Gospod, daj nam pogum!

Pogum je, da greš iz neuspeha v neuspeh in pri tem ne izgubiš navdušenja. Gospod, daj nam pogum!

Pogum ni v tem, da nevarnost predvidiš, ampak da jo predvidiš in premagaš. Gospod, daj nam pogum!

Pogum je kot ljubezen, hraniti se mora z upanjem. Gospod, daj nam pogum!

Pogum, vse ljudstvo v deželi, govori Gospod! Delajte, kajti jaz sem z vami. Gospod, daj nam pogum!

Molitev zaključimo z znamenjem križa in pesmijo (predlog: Ti najsvetlejša si luč).

1. **Dejavnost: Papirnati zmaj**

Predlagajte skupini, da skupaj naredijo papirnatega zmaja. Načrt zanj dobijo na internetu. Uporabite polo papirja, na katerega ste pisali načrt za boljši svet. Materiala, ki ga bodo zanj rabili, ni veliko (dve palici, pola papirja – odličen je papirnati prt, vrvica, lepilo). Taka dejavnost je ravno prav velik izziv za ustvarjalnost in povezovanje skupine. Skupaj ga tudi preverite, ko bo primerno vreme.

Priloga 1

**Poslanica papeža Frančiška mladim za 33. svetovni dan mladih**

**4. Pogum v sedanjem trenutku**

Iz gotovosti, da je Božja milost z nami, izvira moč, s pomočjo katere lahko v sedanjem trenutku zberemo pogum, da uresničimo, kar nas Bog prosi tukaj in sedaj, na vseh področjih življenja, da sprejmemo poklicanost, ki nam jo razkriva Bog, da živimo svojo vero, ne da bi jo skrivali ali jo slabili.

Da, ko se odpremo Božji milosti, nemogoče postane resničnost. »Če je Bog za nas, kdo je zoper nas?« (Rim 8,31). Božja milost se dotika »sedanjega« trenutka vašega življenja, vas »zgrabi« takšne, kakršni ste, z vsemi strahovi in omejitvami, razkriva pa tudi sijajne Božje načrte. Vi mladi morate čutiti, da nekdo resnično verjame v vas: védite, da vam papež zaupa, da vam Cerkev zaupa! In tudi vi zaupajte Cerkvi!

**Mladost polna energije**

**Mladenki Mariji je Bog zaupal pomembno nalogo ravno zato, ker je bila mlada. Mladi imate moč, ker živite v življenjskem obdobju, ko je energije na pretek. Uporabite to moč in energijo ter izboljšajte svet, začnite pa tam, kjer živite. Želim, da bi v Cerkvi dobili pomembne dolžnosti, da bi se našlo dovolj poguma, da bi se za vas naredil prostor in da bi bili pripravljeni prevzeti katero od teh dolžnosti.**

**Vabim vas, da znova občudujete Marijino ljubezen: skrbno, dinamično in konkretno ljubezen, polno drznosti in popolnoma posvečeno darovanju sebe. Cerkev, ki bo prežeta s temi marijanskimi lastnostmi, bo vedno Cerkev, ki krene na pot, ki preide lastne omejitve in meje, da bi iz nje prekipevala milost, ki jo je prejela. Če si dovolimo, da se nas Marijin zgled resnično dotakne, bomo pristno živeli to dobroto, ki nas spodbuja, da Boga ljubimo bolj kot vse drugo, tudi bolj kot sebe, in da ljubimo tiste, s katerimi si delimo vsakdanje življenje. Ljubili pa bomo tudi tiste, ki se nam skorajda ne zdijo vredni ljubezni. To je ljubezen služenja in predanosti, predvsem do najšibkejših in najbolj ubogih, ljubezen, ki spreminja naše obraze in nas napolnjuje z veseljem.**

**Poslanico želim skleniti s čudoviti besedami svetega Bernarda iz slavne pridige o skrivnosti Marijinega oznanjenja, ki govorijo o tem, kako ves svet pričakuje Marijin odgovor: »Slišala si, o Devica, da boš spočela in rodila sina. Slišala si, da se to ne bo zgodilo od moža, ampak od Svetega Duha. Angel čaka na tvoj odgovor. […] Tudi mi, o Gospa, čakamo na sočutno besedo. [...] Za tvoj kratek odgovor moramo biti prenovljeni in poklicani v življenje. […] Nanj čaka vsa zemlja, ki kleči pred teboj. [...] Hitro mu odgovori, o Devica« (*Sermon* 4, 8–9;*Opera Omnia*). Predragi mladi, Gospod, Cerkev in svet čakajo tudi na vas in vaš odgovor na edinstven klic, ki ga vsakdo prejme v življenju!**

Medtem ko se vse bolj bliža svetovni dan mladih v Panami, vas vabim, da se na to srečanje pripravljate z veseljem in navdušenjem tistih, ki želijo sodelovati v takšni veliki pustolovščini. Svetovni dan mladih je za pogumne! Ni za mlade, ki iščejo le udobje in ki se umaknejo, ko se pokažejo težave. Ali sprejmete ta izziv?

Priloga 2

**Prošnje za pogum (verzija za tiskanje)**

Pogum je v tem, da si na smrt prestrašen, pa vseeno osedlaš konja. Gospod, daj nam pogum!

Pogum je, da se lotiš prav tistega, česar se bojiš. Gospod, daj nam pogum!

Pogum daje človeku krila. Gospod, daj nam pogum!

Pogum je, da greš iz neuspeha v neuspeh in pri tem ne izgubiš navdušenja. Gospod, daj nam pogum!

Pogum ni v tem, da nevarnost predvidiš, ampak da jo predvidiš in premagaš. Gospod, daj nam pogum!

Pogum je kot ljubezen, hraniti se mora z upanjem. Gospod, daj nam pogum!

Pogum, vse ljudstvo v deželi, govori Gospod! Delajte, kajti jaz sem z vami. Gospod, daj nam pogum!